Alls liggja 27 með COVID-19 á Landspítalanum, fimm eru á gjörgæslu og fjórir þeirra í öndunarvél. Að auki eru 45 sjúklingar göngudeildarinnar gulmerktir, sem þýðir að þeir gætu þurft að leggjast inn. Þetta kom fram í máli Páls Matthíassonar, forstjóra spítalans, á upplýsingafundi almannavarna í morgun.
aldur fólks er þannig, að aldur þeirra sem hafa lagst inn, þeirra 64 sem hafa lagst inn og meðalaldur þeirra er 65 ár. En meðalaldur útskrifaðra er 50 ár. Þannig að almennt er eldra fólk að leggjast inn þótt miklu fleira yngra fólk veikist í samfélaginu, og eldra fólk er líka lengur að ná sér
Páll sagði að álagið á spítalann hefði haldist nokkuð stöðugt síðustu daga og enn væri spítalinn nálægt þolmörkum. Áform um að opna þriðju bráðalegudeild fyrir COVID-sýkta væri mikil áskorun.
þetta kallar á að aðrar bráðalegudeildir spítalans taki við þeim sjúklingum sem annas hefðu legið þar, og tilfærslu sjúklingahóps, meðal annars með útskriftum á aðrar stofnanir. Þetta er heilmikil áskorun, bæði að útskrifa fólk til að skapa rými og svo að manna þessar deildir. En umönnun fólks með COVID-19 er miklu mannfrekari en mönnun almennt vegna smitgátar, hlífðarbúninga og svo framvegis. Þessvegna hefur umönnun covid-veikra í hjúkrun verið metin helmingi mannfrekari í hjúkrun en önnur hjúkrun. Stóra vandamálið þarna og það sem gerir það að verkum að þetta er okkar veikasti hlekkur innanhúss núna er mönnunin á gjörgæslu.
Því hefði þurft að kalla starfsfólk inn á spítalann úr sumarleyfum, biðja fólk að bæta við sig vinnu og nú væri leitað að sérhæfðu starfsfólki utan spítalans til þess að starfa á gjörgæslu.
27 COVID-sjúklingar eru á Landspítalanum. Fimm þeirra eru á gjörgæslu og þar af fjórir í öndunarvél. Forstjóri spítalans segir starfsemina nálægt þolmörkum, ekki síst vegna mönnunarvanda á gjörgæsludeildum.